Ραβανί με αμύγδαλο
Η αλβανική εκδοχή για ραβανί περιέχει τριμμένο αμύγδαλο, που δίνει τραγανή υφή και ιδιαίτερη νοστιμιά.
5 αυγά, χωριστά οι κρόκοι από τα ασπράδια , 220 γρ. βούτυρο αγελάδας, σε θερμοκρασία δωματίου και λίγο ακόμη, για το ταψί , 130 γρ. αλεύρι σκληρό, 260 γρ. ψιλό σιμιγδάλι, 300 γρ. ζάχαρη, 1 φλιτζ. τσαγιού αμύγδαλα, τριμμένα σε σκόνη, 2-3 κάψουλες βανιλίνη, 1 κουτ. γλυκού μπέικιν πάουντερ, 1 κοφτό κουτ. γλυκού μαγειρική σόδα , 800 γρ. ζάχαρη, 800 ml νερό
Για το σιρόπι του ραβανί με αμύγδαλο, βράζουμε, σε ένα κατσαρολάκι, τα υλικά για 5-7 λεπτά, μετρώντας τον χρόνο από τη στιγμή που θα αρχίσει να κοχλάζει, αποσύρουμε από τη φωτιά και το αφήνουμε να κρυώσει τελείως. Για το ραβανί με αμύγδαλο, χτυπάμε, σε ένα μεγάλο μπολ, τους κρόκους με το βούτυρο, μέχρι να φτιάξουμε ένα μείγμα αφράτο και ανοιχτόχρωμο. Σε άλλο μπολ ανακατεύουμε το αλεύρι με το σιμιγδάλι, τη ζάχαρη και την αμυγδαλόσκονη.Ρίχνουμε αυτό το μείγμα στο μπολ με το μείγμα κρόκων και ανακατεύουμε καλά με ελαστική σπάτουλα (μαρίζ), μέχρι να ενσωματωθεί. Προσθέτουμε τις βανίλιες, το μπέικιν πάουντερ και τη σόδα και συνεχίζουμε το ανακάτεμα. Σε άλλο μπολ χτυπάμε τα ασπράδια σε αφράτη μαρέγκα (όχι τόσο σφικτή ώστε να σχηματίσει κορφές) και τη ρίχνουμε σε δόσεις στο προηγούμενο μείγμα, ανακατεύοντας με μεγάλες και απαλές κινήσεις. Προθερμαίνουμε τον φούρνο στους 170°C. Βουτυρώνουμε ένα μέτριο οβάλ πυρίμαχο ταψί (ή ένα ορθογώνιο 20 x 30 εκ.) και αδειάζουμε εκεί το μείγμα. Ψήνουμε για 45 λεπτά ή μέχρι να ροδίσει ωραία και να φουσκώσει (αν ροδίσει γρήγορα, σκεπάζουμε χαλαρά το ταψί με αλουμινόχαρτο).Βγάζουμε το ραβανί από τον φούρνο και αμέσως το χαράζουμε μέχρι κάτω σε μέτρια καρεδάκια (ρόμβους). Με μια οδοντογλυφίδα κάνουμε από μια βαθιά τρύπα στο κέντρο κάθε κομματιού, για να απορροφήσει καλύτερα το σιρόπι. Περιχύνουμε το καυτό ραβανί με όλο το κρύο σιρόπι, αργά και σε δόσεις (π.χ. με μια κουτάλα) και αφήνουμε το γλυκό στην άκρη για 1-2 ώρες, μέχρι να τραβήξει όλο το σιρόπι και να κρυώσει.
Αλεύρι (ζύμες),Αμύγδαλα,Αυγά